Situazion di tension in Irlande dal Nord par vie dal trasferiment des competencis su la justizie e su la polizie dal guvier britanic a chel locâl. Cun di fat, chest passaç, previodût ancjemò dai acuardis di Sant Andree dal 2006, nol è stât inmò metût in vore. A blocâlu a son i rapresentants politics unioniscj che, par slungjâ inmò di plui i timps pal trasferiment, a àn peât a chest passaç une revision de comission su lis paradis, che e regole lis marcis dal Ordin di Orange in Irlande dal Nord (marcis che intai agns stâts, in plui de ande provocatorie pe comunitât nazionaliste irlandese, a àn ancje puartât a episodis di violence cuintri di cheste comunitât). Dopo di trê agns di tentatîfs, il Sinn Féin (partît di riferiment de comunitât republicane – nazionaliste irlandese) al à fat savê che se si rimande ancjemò il trasferiment des competencis al jessarà dal guvier che al condivît cui unioniscj dal Democratic Unionist Party (DUP). La jessude dai republicans e fasarès colâ il guvier e al oblearès a lâ a elezions anticipadis. Par evitâ un tant e par cirî di cjatâ fûr un acuardi, ai 27 di Zenâr, a son rivâts in Irlande dal Nord ancje il prin ministri britanic Gordon Brown e chel irlandês Brian Cowen. I doi si son fermâts a Béal Feirste / Belfast par trê dîs e a àn metût su la taule une propueste che e previôt: di trasferî i podês su justizie e polizie dentri di Mai; di meti sù un dipartiment pe justizie gnûf cun regulis condividudis intai rapuarts jenfri ministri e esecutîf; di modificâ il sisteme di autorizazion des paradis unionistis; e di meti a disposizion dal gnûf dipartiment pe justizie risorsis par 800 milions di sterlinis. Nancje cheste propueste, dut câs, e à permetût di cjatâ un acuardi. Lis tratativis a son ladis indenant, ma la tension e reste une vore alte.
Font: BBC, 25-30/01/10
fur_Latn cat_Latn